### Beslutningstema

I denne sag træffes beslutning om anlægsbevilling og frigivelse af rådighedsbeløb til etablering af ladestanderinfrastruktur til kommunens bilflåde.

### Historik

Kommunalbestyrelsen godkendte på mødet den 27. marts 2025 at afsætte et anlægsbudget på 8,0 mio. kr. samt en årlig afledt drift på 150.000 kr. til etablering af en ladestanderinfrastruktur til kommunens bilflåde.

### Sagsfremstilling

Etablering af ladestanderinfrastrukturen indebærer opsætning af 160 ladeudtag placeret på de forskellige lokaliteter, hvorfra der køres ud i dag.

Selve infrastrukturen ejes af Tønder Kommune frem til soklen for ladestanderen, hvorfra en ladestanderudbyder opsætter en ladestander og fremadrettet servicerer den.

Ladestanderne, der sættes op, er 11 kW ladestandere. Kablerne, der trækkes frem til ladestanderne, er forberedt til at kunne servicere større ladestandere i takt med udviklingen på bilmarkedet.

Der er gennemført et udbud på etableringen af ladestandere i Tønder by, [adresse], samt [adresse] og kontraktindgåelsen afventer politisk behandling.

De 3 udbud stemmer overens med den prisforventning, forvaltningen har udarbejdet til tidligere punkt behandlet i Kommunalbestyrelsen.

Tilbudsindhentningen er tilrettelagt, så der er 2 lokale EL-installatører fra byen, hvor ladestanderen skal opsættes og en ikke lokal EL-installatør som afgiver tilbud.

Tidsplanen for udrulningen af ladestandernetværket til hele kommunen følger kadencen med de dynamiske udbud af biler. Det forventes, at omstillingen af kommunens bilflåde etableres inden udgangen af 2026.

### Økonomi

Kommunalbestyrelsen besluttede den 27. marts 2025 at afsætte 8,0 mio. kr. i anlægsmidler til etablering af ladestanderinfrastrukturen finansieret ved et kassetræk.

### Indstilling Direktør for Teknik/Miljø, Service og Beskæftigelse indstiller,

at der gives en anlægsbevilling til etablering af ladestanderinfrastruktur til kommunens bilflåde på 8,0 mio. kr.,
at det afsatte rådighedsbeløb til projektet på 8,0 mio. kr. frigives, og
at indstillingen videresendes til Kommunalbestyrelsen.

**Beslutning fra Økonomiudvalget den 20. november 2025 pkt. 9:**

Indstillingen anbefales.

### Beslutning

Indstillingen godkendt.

Oliver Gregersen (V) deltog ikke i mødet.